Full mann bet av ledninger i politibil på Karmøy - Aftenposten
Full mann bet av ledninger i politibil på Karmøy
En mann som ble tatt hånd av politiet på grunn av fyll i Karmøy kommune, svarte med å bite over ledningene i politibilen.
Publisert: 20.apr.2014 08:47
Oppdatert: 20.apr.2014 08:47
Mannen, som er i 30-årene, rev ned en lyskuppel og bet av ledningene da han ble plassert i politibilen natt til søndag. Dermed måtte politipatruljen be om assistanse fra en annen patrulje, skriver Haugesunds Avis.
Vel framme på politistasjonen i Haugesund fortsatte problemene.
— Under innbringelsen spyttet han på en politimann og kom med trusler. Han ble anmeldt og innsatt i varetekt etter beslutning fra vakthavende jurist, sier operasjonsleder Svein Roald Vikse ved Haugaland og Sunnhordland politidistrikt.
Den berusede mannen ble hentet fra et utested i Åkrehamn etter han var nektet adgang, men nektet å gå. (©NTB)